
Az óvodai befogadási időszakot leginkább megkönnyítő, az óvodai élet szeretetét leginkább elősegítő szabadidőeltöltési lehetőségek kisgyermekes családok részére

Az óvodai befogadási időszakot leginkább megkönnyítő, az óvodai élet szeretetét leginkább elősegítő szabadidő-eltöltési lehetőségek kisgyermekes családok részére
„Az óvoda a szociális anyaöl” (Vekerdy). Ha a gyerek biztonságban van, akkor - óvodás élete kezdetén - általában szívesen fogadja el a csoporthelyzetet. Bár az elsődleges szocializációs közeg a család, az óvoda, mint másodlagos szocializációs színtér, amely a kortárcsoportokkal és óvodapedagógusokkal tovább formálja a gyermek jellemét. A kortársakkal való gyakori interakció a szocializáció szempontjából fontos, de legalább olyan jelentősek lehetnek azok a különböző közösségi programok (baba-mama klub, bábszínház látogatás, közös családi sportolás és kirándulás, vagy az állatasszisztált foglalkozások stb.), melyek megelőzik és segítik az óvodai beilleszkedés folyamatát.
Kutatásom során arra kerestem a választ, hogy az óvoda előtti időszakban a szülők milyen programokon vesznek részt a gyerekeikkel, amelyek megkönnyíthetik az óvodai beilleszkedést. A kutatáshoz kérdőíves vizsgálatot végeztem.
A szülők körében összesen 214 db magyar nyelvű, helyesen kitöltött, feldolgozható online kérdőív született. A kérdőívek gondos áttekintése után a kutatás eredményeit SPSS 14.0 szoftver segítségével dolgoztam fel, melynek során átlagot, szórást, Pearson-mutatót és korrelációt számítottam.
Mivel a elsődleges szocializációs közeg a család, így különösen nagy jelentőséggel bírnak azok a közösen megélt élmények és pillanatok, melyeket a szülő-gyermek az óvoda előtti időszakban él meg közösen. A szülők válaszai alapján népszerűek voltak a különböző zenei, kulturális, sport-, szabadidős- és állatasszisztált programok, ahol a gyerek nem csak a szüleivel, de más gyerekkel történő interakció során közösségi élményt él át, mely segíthet az óvodai beilleszkedés folyamatában, a szülői leválásban. A kutatás megerősítette azt is, hogy a szülők tudatosan választják és látogatják a kisgyermekekkel ezeket a programokat (pl. baba-mama klub, zenebölcsi, gyerekkoncert, kirándulás más családokkal, szabadidős és kutyával asszisztált programok stb.), melyek a külső világ megismerésén és képességfejlesztő szerepén túl igen hasznosnak bizonyulnak az óvodai beilleszkedésben. A szülők válaszai jelzik, hogy egyre többen ismerik és vesznek részt tudatosan ezeken a programokon, melynek jótékony hatását már több kutatás is igazolta.
kulcsszavak: óvodai befogadás, szabadidős programok, állatasszisztált programok



